Bessarabien

Bessarabien er et geografisk område i Sydøsteuropa mellem floderne Prut og Dnestr på i alt ca. 44.000 km2. Den centrale del udgør Moldova, mindre områder i nord og syd hører til Ukraine. Området skråner ned mod Sortehavet, som danner grænsen i syd.

Historie 

Det første rige som oprettedes, var det dakiske Burebistas kongerige, hvilket eksisterede under Julius Caesars levetid. Det blev besejret af romerne i år 106 men var aldrig en lydstat i modsætning til de omkringliggende områder. Under denne tid romaniseredes området, og dakerne antog latin som sprog og kultur. Fra 200- til 1300-tallet invaderedes området af flere stammer og folk.

Fra 1300-tallet hørte det sydlige Bessarabien til Valakiet. Senere overtog Moldavien hele området, og fra 1484 begyndte det Osmanniske rige gradvist at annektere regionen. I 1791 afstod det Osmanniske Rige området Jedisan på Dnestrs venstre bred til Rusland ved fredsaftalen i Iași (Jassytraktaten). Under den anden deling af Polen (1793) mellem Rusland, Preussen og Østrig fik Rusland endnu en del af Dnestrs venstre bred.

Efter den russisk-tyrkiske krig (1806-1812) og Bukarest-freden kom området mellem floderne Prut og Dnestr under det russiske kejserrige som guvernementet Bessarabien. Tidligere havde kun den sydlige del af dette territorium betegnelsen Bessarabien. Området fik autonom status indenfor Rusland, og Chișinău blev dets hovedstad. Under denne tid ankom tyskere og bulgarere, hvis efterkommere udgør en minoritet i nutidens område. Fra 1856, efter Krimkrigen, indgik Bessarabien i fyrstendømmet Moldavien men kom tilbage under Rusland ved Berlinerkongressen 1878.

Under perioden 1812–1860 bedrev man en streng russificering i Bessarabien. Folketællingen fra år 1817 viste, at andelen af rumænsksprogede indbyggere da udgjorde 86 %. Omkring 80 år senere var denne andel sunket til 56 %, mens andelen af russere, ukrainere og andre befolkningsgrupper var vokset, hvilket til dels skyldtes, at rumænsk talende indbyggere blev opmuntrede til at flytte til andre provinser.

Området tilsluttedes Rumænien i 1918 efter en afstemning i det bessarabiske parlament, hvor 86 parlamentsmedlemmer stemte for tilslutning, 3 stemte nej og 36 stemte blankt. Sovjetunionen godtog aldrig denne afstemning og krævede en rigtig folkeafstemning, som ikke har fundet sted.

I midten af 1930'erne var 12 % af Bessarabiens befolkning flyttet til Sovjetunionen og andre lande. Med støtte i Molotov-Ribbentrop-pagten mellem Sovjetunionen og Tyskland blev Rumæniens regering i 1940 tvunget til at acceptere, at Bessarabien og det nordlige Bukovina sluttedes til Sovjetunionen, men allerede i juli 1941, da Tyskland havde indledt Operation Barbarossa, erobredes området af Nazi-Tyskland og Kongeriget Rumænien. I 1944 blev Kongeriget Rumæniens diktator Antonescus arresteret på ordre af Kong Mihai I, og Bessarabien blev befriet af Den Røde Hær, hvorefter Hitlers og pro-nazistiske rumænske tropper måtte trække sig tilbage.

Under Sovjetårene 1940–1951 deporteredes et stort antal altovervejende rumænsksprogede moldaviske familier fra Bessarabien på Stalins udtrykkelige ordre.

Se også 
 Rumæniens historiske områder

Noter

Eksterne henvisninger 

Nordisk Familjebok, 1800-talsutgåvan, bind 2 (1878), sp. 372; opslag: Besarabien (svensk)
Nordisk Familjebok, Uggleupplagan, bind 3 (1905), sp. 126-127; opslag: Bessarabien (svensk)
Nordisk Familjebok, Uggleupplagan, bind 34 (1922), sp. 599; opslag: Bessarabien (svensk)

Regioner i Europa
Tjernivtsi oblasts historie
Moldavien
Moldovas historie